钦定古今图书集成/明伦汇编/氏族典/第381卷 > 《廖用贤尚友录》 > 李陵
## 钦定古今图书集成/明伦汇编/氏族典/第381卷 > 《廖用贤尚友录》 > 李陵

按《汉书李广传》：“陵字少卿，当户遗腹子。少为侍中建
章监，善骑射，爱人，谦让下士。武帝以为有广之风，使
将八百骑深入匈奴，视地形，不见卤。还拜骑都尉、贰
师将军伐大宛，使陵将五校兵随后，留屯张掖。贰师
击右贤王于天山，召陵欲使为贰师将辎重。陵见请
自当一队，于是将步卒五千人出居延，北至浚稽山”，
单于骑三万围陵军，陵力战，杀单于数千人。单于召
八万馀骑攻陵，复且战且南，日杀数千。单于欲去，军
候管敢为校尉所辱，降匈奴，具言陵军无后救，单于
急攻陵，矢尽遂降。上怒，太史令司马迁为言，下迁腐
刑。后上亦悔陵无救遣，因杅将军将兵入胡，无功，还
言“李陵教单于为兵备汉军。”上于是诛陵母妻子。后
汉使使匈奴，陵闻其故，曰：“迺李绪，非我也。”李绪本汉
都尉，降单于，陵刺杀绪。单于壮陵，以女妻之，立为右
校王。在匈奴二十馀年，病死。